b"\n_START_ARTICLE_\nElisabeth Schwarzkopf\n_START_SECTION_\nOppvekst\n_START_PARAGRAPH_\nHun ble f\xc3\xb8dt Olga Maria Elisabeth Frederike Schwarzkopf i Jarotschin i den pr\xc3\xb8yssiske provinsen Posen i det n\xc3\xa5v\xc3\xa6rende Polen, og viste interesse for musikk allerede i meget ung alder. Hun sang sin f\xc3\xb8rste operarolle i 1928, som Evrydike i en skoleoppsetning av Orfevs og Evrydike i Magdeburg._NEWLINE_I 1934 begynte Schwarzkopf \xc3\xa5 studere ved Berlins musikkh\xc3\xb8yskole, f\xc3\xb8rst som mezzosopran, senere som koloratur-sopran. Hun gjorde sin profesjonelle debut ved Staatsoper Berlin den 15. april 1938 som andre blomsterpike i annen akt av Richard Wagners Parsifal. Hun sang i Berlin i fire \xc3\xa5r, og ble bl.a. medlem av nazipartiet, en beslutning som f\xc3\xb8rte til at hun lenge ble boikottet i USA etter krigen.\n_START_SECTION_\nKarriere\n_START_PARAGRAPH_\nHun forlot Berlin i 1946 og sluttet seg til Theater an der Wien i \xc3\x98sterrike, hvor hennes roller inkluderte Mimi i La boh\xc3\xa8me og Violetta i La traviata. Da Wiens statsopera dro p\xc3\xa5 turn\xc3\xa9 fra 1947 til 1948 sluttet Schwarzkopf seg til dem og fikk muligheten til \xc3\xa5 bes\xc3\xb8ke en rekke av Europas ledende operahus. Med wienerne opptr\xc3\xa5dte hun p\xc3\xa5 Londons Royal Opera House i Covent Garden den 16. september 1947 som Donna Elvira (Don Giovanni) og p\xc3\xa5 La Scala i Milano den 28. desember 1948 som marsjallinnen (Der Rosenkavalier). Hun sang senere Pamina i Mozarts Tryllefl\xc3\xb8yten p\xc3\xa5 Royal Opera House den 16. januar 1948, deretter sang hun den 29. juni i Beethovens Missa Solemnis (Beethoven) i La Scala-operaen._NEWLINE_Den 11. september 1951 opptr\xc3\xa5dte hun som Anne Trulove i verdenspremi\xc3\xa8ren p\xc3\xa5 Igor Stravinskijs The Rake's Progress. _NEWLINE_I mars 1946 ble Schwarzkopf invitert til \xc3\xa5 pr\xc3\xb8vesynge for den klassiske musikkprodusenten Walter Legge. Hun sang Hugo Wolfs lied Wer rief dich denn? og Legge ga henne en eksklusiv kontrakt med EMI. De innledet et n\xc3\xa6rt samarbeide og Legge ble Schwarzkopfs manager. De giftet seg den 19. oktober 1953._NEWLINE_P\xc3\xa5 1960-tallet konsentrerte hun seg nesten utelukkende om fem operaroller: Donna Elvira, grevinne Almaviva (Figaros bryllup), Fiordiligi (Cos\xc3\xac fan tutte), grevinne Madeleine (Capriccio (opera)), og, kanskje hennes mest mest ber\xc3\xb8mte rolle, marsjallinnen i Der Rosenkavalier. Hun debuterte i Metropolitan Opera i New York den 13. oktober 1964 i denne rollen._NEWLINE_Schwarzkopfs siste operaopptreden var som marsjallinnen den 31. desember 1971 i La Monnaie i Brussel. I de f\xc3\xb8lgende \xc3\xa5rene arbeidet hun utelukkende med liedersang. Den 17. mars 1979 fikk Legge et hjerteattakk. Han tok ikke hensyn til legens r\xc3\xa5d om hvile og var til stede p\xc3\xa5 Schwarzkopfs siste forestilling den 19. i Z\xc3\xbcrich. Legge d\xc3\xb8de tre dager senere._NEWLINE_Schwarzkopf ble beundret for sitt vakre ytre s\xc3\xa5vel som sin stemme, men ble kritisert for sitt stadig mer kokette skuespill og kunstlete sang._NEWLINE_Etter at hun pensjonerte seg, gav Schwarzkopf undervisning og mesterklasser. Hun bodde i Z\xc3\xbcrich. Hun ble \xc3\xa6resmedlem ved Wiener Staatsoper i 1990, ble utnevnt til professor av W\xc3\xbcrttemberg i 1990 og mottok medaljen Litteris et Artibus av Sveriges kong Carl Gustaf. Hun har ogs\xc3\xa5 mottatt ordenen Pour le M\xc3\xa9rite, og i 1992 ble hun adlet av dronning Elisabeth II av Storbritannia.\n_START_SECTION_\nKultursentrisk informasjon med begrenset generell relevans\n_START_PARAGRAPH_\nI Norge opptr\xc3\xa5dte hun i Oslo Konserthus i 1974. Blant de som akkompagnerte hennes sang i en del andre sammenhenger var den norske pianisten Robert Levin."